<classify> MWENYEKITI wa Kamisheni ya Utalii Zanzibar, Sabah Saleh Ali amesema miongoni mwa majukumu ya mabaraza ya utalii ya wilaya na mikoa ni kulinda athari zinazotokana na sekta hiyo kutoka kwa wageni.Amewaeleza waandishi wa habari ikiwa ni sehemu ya maandalizi ya tamasha la utalii Zanzibar, kuwa, Serikali imeanzisha mabaraza ya utalii katika ngazi za wilaya kudhibiti utalii ambao hauendani na mila na silika za Wazanzibari.Alisema mabaraza hayo yanakabiliwa na kazi kubwa kuhakikisha wageni na watalii waliopo katika maeneo yanayozungukwa na vijiji yanafuata mila na silika za wenyeji.Hiyo ndiyo kazi kubwa ya mabaraza ya utalii kuhakikisha kwamba yanadhibiti mwenendo wa vitendo vya watalii ambavyo vinakiuka maadili ya Wazanzibari ikiwamo kutembea nusu uchi, alisema Ali.Alisema hivi sasa matukio ya watalii kulalamikiwa kutembea nusu uchi katika maeneo ya wakazi katika mwambao wa pwani yamepungua baada ya kufahamishwa ikiwemo wamiliki wa hoteli.Alisema taasisi zote zinazoleta wageni nchini na kuwatembeza zimepewa maelekezo hayo kuhakikisha wageni wao wanavaa mavazi yenye staha na kukubalika na wenyeji.Tunashukuru sana mabaraza ya utalii ya wilaya na mikoa yameleta mabadiliko makubwa ambapo watalii wanaokuja na kutembea maeneo ya vijijini wamekuwa wakifuata utamaduni na mavazi yanayoheshimika, alisema.Katibu Mtendaji wa Kamisheni ya Utalii Zanzibar, Dk Abdalla Juma alisema elimu kuhusu faida za utalii itaendelea kutolewa nchini kote kwani sekta hiyo inachangia asilimia 80 ya fedha za kigeni.Kazi kubwa tunayopaswa kuifanya kwa sasa ni kutoa elimu zaidi kuhusu faida za sekta ya utalii na athari za mmomonyoko wa maadili kwa vijana, alisema Dk Juma.  <topic>: kitaifa 